26/04/2018 | Administración LocalMunicipal
Sada
Secretaría
Bases reguladoras do concurso de fomento da expresión “Café con Verbas” (Letras Galegas Sada 2018)

ANUNCIO A Alcaldía do Concello de Sada por resolución núm. /2018, aprobou as seguintes bases: “BASES REGULADORAS DO CONCURSO DE FOMENTO DA EXPRESIÓN ESCRITA “CAFÉ CON VERBAS”. LETRAS GALEGAS EN SADA 2018 O Concello de Sada, a través da Concellería de Cultura e Praias, convoca un concurso de promoción da cultura e de fomento da participación activa da poboación no eido da creación literaria, dentro dun programa de actividades para celebración do Día das Letras Galegas 2018. Con esta convocatoria preténdese animar á poboación a participar activamente da creación cultural, dando o paso de escribir pequenos textos para participar nesta iniciativa que se enmarca no contexto da celebración do Día das Letras Galegas. Como proposta cultural, o obxectivo desta iniciativa é o de xerar interese social cara o motivo dun dos días especiais do calendario cultural, no que se celebra a importancia e valor de posuír unha lingua propia. Tamén tratamos de animar á poboación a participar activamente e poñerse no lado das persoas creadoras, emulando ás escritoras e escritores que homenaxeamos enfrontándose ás dificultades do proceso creativo e ao “folio en branco”. A proposta enmárcase principalmente dentro das competencias de fomento da participación cultural activa. Pero ademais presenta contidos cos que se traballan as competencias relacionadas coa posta en valor da identidade colectiva, a memoria propia da comunidade e o patrimonio cultural sadense, en especial a través da organización dun salón do libro sadense como marco para o fallo do xurado do concurso.1.º. OBXECTO. Con motivo da celebración do Día das Letras Galegas o vindeiro 17 de maio, queremos animar ás veciñas e veciños de Sada a participar no concurso “CAFÉ CON VERBAS”. 2.º. ENTIDADE ORGANIZADORA. A entidade encargada da organización e xestión do concurso CAFÉ CON VERBAS é a Concellería de Cultura e Praias.3.º. TEMÁTICA. A temática dos microtextos será totalmente libre.4.º. FORMA DE PARTICIPACIÓN. Poderá participar calquera persoa que o desexe con microtextos escritos en lingua galega. Os textos deberán escribirse en panos de papel dos diferentes bares e cafeterías sadenses colaboradores, que disporán dunha “caixa das verbas” aportada pola organización para depositar os textos a concurso. Nunha cara escribirase o texto a concurso e pola outra os datos da persoa participante.5.º. FORMATO.  Cada microtexto deberá levar un título. Será escrito cun bolígrafo de calquera cor nun pano de papel do mesmo bar ou cafetería e depositase dentro da caixa das verbas que se atopará dentro do propio local.  Os textos estarán redactados en lingua galega e terán unha extensión máxima dunha cara do pano de papel.  Non serán aceptados os textos que conteñan calquera tipo de insulto, expresións pexorativas, descualificacións ou expresións discriminatorias por calquera razón, así como tampouco supoñan o ánimo de incitar ao odio ou á violencia.  Deberán ser textos inéditos e non estar xa premiados noutros concursos literarios.6.º. FORMA DE PRESENTACIÓN E PRAZOS.  O pano de papel depositarase na caixa das verbas habilitada para tal fin.  Por unha das caras escribirase o microtexto e pola outra cara os datos da/o participante (nome e apelidos, DNI e teléfono de contacto).  As caixas das verbas estarán abertas ata o 17 de maio, incluído. A partir desa data recolleranse os textos e remitiranse ao xurado para a súa valoración.  Os textos serán dixitalizados e subidos a www.facebook.com/culturasada, onde estarán en exposición dende o 18 ata o 25 de maio.7.º. FUNCIONAMENTO DO CONCURSO.7.1. Votacións do xurado. O xurado estará formado por 3 escritoras/es sadenses. A votación realizarase no local da OMIX nun día acordado pola organización entre o 18 e o 25 de maio.7.2. Votacións públicas a través de Facebook. Calquera persoa cunha conta en Facebook e que prema en “GÚSTAME” no noso perfil CULTURA DE SADA, poderá realizar a votación na galería de fotos CAFÉ CON VERBAS, que estará habilitada dende o 18 ata o día 25 de maio ás 10.00 am. Votarase premendo en “GÚSTAME” dentro de cada foto do microrelato que se considere, podendo facelo en máis dunha dentro desa mesma galería. A partir das 10.00 horas do 25 de maio, xa non será admitida ningunha votación máis, e procederase á contabilización do número de “GÚSTAMES” en cada microtexto. Independentemente da votación, e de forma voluntaria, aqueles participantes que o desexen poden deixar comentarios ou empregar o hashtag #cafeconverbas.7.3. Resultados. Despois de computar os “GÚSTAME” en cada un dos microrelatos que compoñen a galería do álbum CAFÉ CON VERBAS, publicaremos os resultados das dúas votacións no noso perfil do facebook CULTURA DE SADA e posteriormente na páxina web do Concello www.concellodesada.com. O empate non será posible na categoría de votación do xurado por estar formado por un número impar de compoñentes. No caso de empate na categoría de votacións públicas a través do facebook, será o xurado quen desempate entre eles e determine o microtexto gañador.7.4. Premio deserto. O concurso poderá considerarse deserto en base aos seguintes supostos: a) No caso de que a organización do concurso e os membros que integran o xurado determinen que a calidade dos microtextos non é a suficiente. b) No suposto de que o número de microtextos presentados sexa inferior a 3.8.º. PREMIOS.8.1. Premio de autor (XURADO): O premio ao microtexto máis votado consistirá nun vale de 150€ para cambiar por consumicións no establecemento onde foi depositado o pano de papel co relato gañador e un lote de libros das autoras e autores sadenses que publicaron no 2017.8.2. Mención especial do público (FACEBOOK): O premio ao microtexto máis votado nesta categoría consistirá nun vale de 150€ para cambiar por consumicións no establecemento colaborador que a persoa premiada escolla, así como un lote de libros das autoras e autores sadenses que publicaron no 2017. Os premios destas diferentes categorías poden ser compatibles e, polo tanto, acumulativos.9.º. ENTREGA DE PREMIOS. Unha vez publicados os microtextos gañadores e notificado aos seus respectivos beneficiarios/as, establecerase un día para que os premios sexan entregados na OMIX de Sada.10.º. ACEPTACIÓN. O feito de concursar constitúe o compromiso de aceptar as normas establecidas nas presentes bases, e a cesión ao Concello de Sada dos dereitos de utilización dos textos para os fins que sexan establecidos por este. Asemade, os datos de contacto facilitados nos panos de papel poderán ser integrados na base de datos do Concello de Sada para futuros proxectos. Igualmente, acorde á Lei de Servizos da Sociedade da Información e Lei Orgánica 15/1999 de Protección de Datos española, as persoas participantes terán dereito de oposición, acceso, rectificación e cancelación dos seus datos. O que se publica para xeral coñecemento. Sada, 23 de abril de 2018. O alcalde-presidente Óscar Benito Portela Fernández